Járai nyilatkozata miatt gyengült a forint
Járai Zsigmond, a jegybank elnöke a Magyar Televízió szerdai műsorában azt mondta, hogy az MNB csak akkor folytathatja a kamatcsökkentést, ha a költségvetési deficit lefaragására tett kormányzati intézkedések meggyőzőek lesznek.
A piacon úgy vélik, hogy a nyilatkozat miatt gyengülhet a forint. Szerdán reggel még 253,90/254,20 forinton jegyezték az eurót a bankközi devizapiacon, egy forinttal erősebben a szerdai 252,85/253,00 forintos kurzusnál. De a forint 10,03 százalékig gyengült az intervenciós sáv erős oldalán a szerdai 10,42 százalékról.
Az euró jegyzése már a kereskedés első félórájában 253,40 és 254,40 forint között ingadozott. A dollár ismét erősödött a nemzetközi piacokon. A Budapesten reggel jegyzett 211,00/30 forintos árfolyam több mint egy forinttal magasabb a 209,80/90 forintos szerdai árfolyamnál.
Az overnight kamatok változatlanul 11,50/60 százalékon nyitottak, a hosszabb lejáratokon pedig megindult a kamatcsökkentés elmaradásának beárazása. Hat hónapra 11,20/50, egy évre 11,20 százalék körül voltak a kamatok reggel, mintegy 20 bázisponttal magasabban, mint szerdán. (MTI)